b'\n_START_ARTICLE_\nMonika Kropej\n_START_SECTION_\n\xc5\xbdivljenje\n_START_PARAGRAPH_\nKropejeva je leta 1974 maturirala na klasi\xc4\x8dni gimnaziji in se kasneje vpisala na Filozofsko fakulteto v Ljubljani. Leta 1980 je na tej isti fakulteti diplomirala iz etnologije in umetnostne zgodovine. Na oddelku za etnologijo Filozofske fakultete v Ljubljani je leta 1989 opravila tudi magisterij s \xc5\xa1tudijo Karel \xc5\xa0trekelj in njegova narodopisna zapu\xc5\xa1\xc4\x8dina ter leta 1993 obranila doktorsko disertacijo Ljudska kultura v slovenskih ljudskih pravljicah in povedkah na primerih \xc5\xa0trekljeve zapu\xc5\xa1\xc4\x8dine. Prvotno je bila zaposlena v Slovenskem etnografskem muzeju v Ljubljani kot kustos pedagog, od leta 1985 pa kot raziskovalka In\xc5\xa1tituta za slovensko narodopisje ZRC SAZU. Raziskuje ljudsko pripovedni\xc5\xa1tvo, predvsem ljudske pravljice in povedke, bajeslovje, ljudske zagovore in sodobne zgodbe oziroma urbane legende, ukvarja pa se tudi z zgodovino in teorijo etnolo\xc5\xa1ke vede. Ureja mednarodno revijo in zbirko ljudskih pripovedi in sodeluje na \xc5\xa1tevilnih projektih in programih. Od 1. novembra 2002 do 31. oktobra 2010 je bila predstojnica In\xc5\xa1tituta za slovensko narodopisje ZRC SAZU-ja.\n_START_SECTION_\nStrokovno podro\xc4\x8dje\n_START_PARAGRAPH_\nLeta 1996 je dobila Zlati znak ZRC SAZU-ja. Mednarodno sodeluje s Centrom  za plurilingvistiko Univerze v Vidmu, s Gian Paolo Grijem, Vincenzom Oriolesom in z Robertom Dapitom pri skupnem projektu ohranjanja tonskih posnetkov ljudskega pripovedni\xc5\xa1tva, ki jih je Milko Mati\xc4\x8detov posnel v Reziji med letoma 1960 in 1981._NEWLINE_Sodeluje tudi s Nikolajem Mihailovim z Oddelka za jezike in kulture Srednje in Vzhodne Evrope Univerze v Vidnu pri izdajanju mednarodne revije Studia mythologica Slavica in spremljajo\xc4\x8de knji\xc5\xbene serije Studia mythologica Slavica Supplementa. Trenutno se ukvarja z raziskavo ljudskega pripovedni\xc5\xa1tva, sodobnih zgodb, bajeslovnega izro\xc4\x8dila, ljudskega verovanja in zdravilstva. Pripravlja tudi Kazalo slovenskih ljudskih pravljic. Napisala je \xc5\xa1tudijo o bajnih bitjih v slovenskem izro\xc4\x8dilu ter raziskave iz zgodovine slovenske etnologije._NEWLINE_Sodelovala je pri projektu Temeljne raziskave slovenske ljudske kulture in pri pripravi Slovarja etnologije Slovencev. Objavlja tudi knjige za otroke in je sourednica zbirke Zakladnica slovenskih pripovedi, ki izhaja pri Zalo\xc5\xbebi Didakta od leta 1999 dalje.'